Alumnes de diferents tallers de la Casa de Cultura ja reben les seues classes des de casa
2025-07-24

Diferents tallers que s’imparteixen anualment a la Casa de Cultura de Burjassot ja s’han reinventat per a poder continuar oferint les classes als usuaris i usuàries que romanen a les seues cases, durant les setmanes de confinament.

Els alumnes de Teatre, per exemple, estan rebent vídeos tutorials amb activitats concretes, similars a les que s’imparteixen en les classes presencials, els mateixos dies i a les mateixes hores. En el cas del curs de Joves actors i petites actrius, a més, el professor ofereix instruccions per a treballar, des de casa, les habilitats de comunicació i la motricitat, a través del joc.

En l’àrea d’Idiomes, els alumnes de Valencià, reben instruccions per a treballar amb els llibres de text que ja estaven seguint en les classes presencials, així com exercicis pràctics, tant per al nivell Mitjà com el Superior. Per part seua, l’alumnat d’Inglés també està treballant amb instruccions del personal docent per a continuar practicant, dia a dia, les quatre regles bàsiques de l’aprenentatge d’idiomes: reading, writing, listening and speaking (lectura, escriptura, comprensió i parla), a través de les múltiples eines que existeixen en Internet, per a la formació en idiomes.

En l’àmbit del benestar, els alumnes de ioga reben textos, acompanyats d’imatges, amb explicacions de les diferents postures que toca fer en cada classe, així com vídeos tutorials d’una classe en temps real.

Per a l’adaptació de les classes dels Tallers al seu seguiment des de les llars dels alumnes, des de l’àrea de Noves Tecnologies de la Casa de Cultura i amb la col·laboració del personal docent, s’ha treballat en la implementació d’una plataforma compartida de Google Drive per a compartir documents i material, així com canals de Youtube per als vídeos tutorials.